སྤྱིར་ལོ་གསར་ལ་ཚེས་གཅིག་ནི་བླ་མའི་ལོ་གསར་དང་ཚེས་གཉིས་ནི་དཔོན་པོའི་ལོ་གསར།ཚེས་གསུམ་ནས་མི་སྐྱ་སོགས་ཀྱི་ལོ་གསར་ཡིན་པའི་བཤད་སྲོལ་ཡོད།དེ་ནས་ལོ་སར་ཚེས་གཅིག་གི་སྔ་སེར་སྒོ་ཕྱུགས་ནང་གི་སྲུང་རྟགས་བཏགས་ཡོད་པའི་རྟ་ནོར་ལུག་གསུམ་གང་རུང་ལ་སྲུང་ཁ་གསོ་བ་རེད།དེ་ནི་ཡུལ་ལྷ་གཞི་བདག་དང་ལྷ་ཀླུ་གཉན་གསུམ་གང་རུང་ལ་འཐེན་པའི་ལྷ་རྟའམ་ལྷ་ལུགལྷ་འབྲི་སོགས་ཡིན་པས།དེ་ལ་སྲུང་འདོགས་པའི་སྐབས་ལ་ཁྱིམ་བདག་རྒན་པ་དེས་འདི་སྐད་ཅེས་བརྗོད་པ་ཡིན་ཏེ།དེ་རིང་ལོ་སར་ཚེས་གཅིག་ཉིན་གྱི་ནམ་ལང་གི་སྔ་བ།ཉི་ཤར་གྱི་རྩེ་མོ།རྟེན་འབྲེལ་གྱི་ཐོག་མ་འདིར་བཙན་རྙིང་བར།བཙན་ཁ་གསར་བ་གསོས་པ་ཡིན།སེམས་ཅན་ཐམས་ཅད་ལ་བདེ་སྐྱིད་ཀྱི་སྐལ་བ་ལྡན་པ་དང་།ཁྱིམ་མི་ཚང་མར་ཚེ་རིང་ནད་མེད་ཡོང་བ།ཆར་ཆུ་དུས་སུ་འབབ་པ་དང་ལོ་ཕྱུགས་རྟག་ཏུ་འཕེལ་དགོས།ཞེས་སྐྱབས་བཅོལ་དང་སྨོན་འདུན་ཞུས་རྗེས་སྤྱན་གཟིགས་དག་ལ་སྲུང་ཁ་གསོ་བ་ཡིན།ཞིབ་ཏུ་བཤད་ན་སྲུང་འདོགས་པའི་གོ་རིམ་དང་ཁ་གཡང་སྨོན་ཚིག་སོགས་ལའང་མང་པོ་ཞིག་ཡོད་པས་འདིར་མ་བྲིས་སོ།།